Иако су на европским првенствима остварили много веће успехе, совјетски тим је свега пет пута успео да се квалификује на завршни континентални турнир. На свом првом учешћу на европском првенству у Француској 1960. освојена је титула континенталног првака, а у финалу је након продужетака савладана селекција Југославије резултатом 2:1. Пре тога у полуфиналу Совјети су убедљивом победом од 3:0 елиминисали изабрани тим Чехословачке. Та титула европског првака представља највећи успех у историји руског и совјетског фудбала. На првенствима 1964, 1972. и 1988. освојене су сребрне медаље, док су ЕП 1968. окончали на четвртом месту.